U-I-278/98
Datum: 2001-12-06T00:00:00.000+01:00
ecli: ECLI:SI:USRS:2001:U.I.278.98
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS X, 204 | 06.12.2001
dokument: US21135
akt: Zakon o policiji (Uradni list RS, št. 49/98 in 66/98) (ZPol), 1. al. 1. odst. 49. čl.
resitev: zavrženje
izrek: Pobuda za začetek postopka za oceno ustavnosti prve alinee prvega odstavka 49. člena Zakona o policiji (Uradni list RS, št. 49/98 in 66/98) se zavrže.
stavek: Ustavno sodišče je pobudo zavrglo, ker pobudnik ni izkazal pravnega interesa za presojo izpodbijanega predpisa.
odlocitev: sklep
geslo: Pravni interes (procesna predpostavka ustavnosodnega postopka).
podlaga: Zakon o Ustavnem sodišču (ZUstS), 25. čl.
vlagatelj: Ervin Dokič, Piran
datum_vloge: 1998-07-27T22:00:00.000Z
datum_odlocitve: 2001-12-05T23:00:00.000Z

# U-I-278/98

6. 12. 2001

## S K L E P

Ustavno sodišče je v postopku za preizkus pobude Ervina Dokiča iz Pirana na seji dne 6. decembra 2001

sklenilo:

Pobuda za začetek postopka za oceno ustavnosti prve alinee prvega odstavka 49. člena Zakona o policiji (Uradni list RS, št. 49/98 in 66/98) se zavrže.

### Obrazložitev

Pobudnik izpodbija v izreku tega sklepa navedeno določbo Zakona o policiji (v nadaljevanju ZPol), ki daje policiji v zvezi z odkrivanjem kaznivih dejanj pooblastilo za izvajanje ukrepa tajnega opazovanja in sledenja z uporabo tehničnih sredstev. Po mnenju pobudnika je izpodbijana določba v nasprotju z drugim odstavkom 37. člena Ustave, po katerem je poseg v zasebnost dopusten le na podlagi odločbe sodišča, in v nasprotju z ustavno zahtevo po določnosti takšnega ukrepa, ker omogoča poseg v zasebnost zgolj na podlagi odločitve izvršilne oblasti brez učinkovitega sodnega nadzora.

Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pobudo za začetek postopka, če izkaže svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Pobudnik utemeljuje svoj pravni interes z navedbo, da "je po viru obveščen, da je predmet tajnega opazovanja in sledenja", ker kot odvetnik zagovarja obdolženca v kazenskem postopku pred Okrožnim sodiščem v Novi Gorici in pred Evropskim sodiščem za človekove pravice. S to navedbo pa po oceni Ustavnega sodišča ni uspel zadovoljivo izkazati pravnega interesa v smislu 24. člena ZUstS.

Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči.

Ustavno sodišče je sprejelo ta sklep na podlagi 25. člena ZUstS v sestavi: namestnik predsednice dr. Janez Čebulj ter sodnici in sodniki dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.

Namestnik predsednice
 dr. Janez Čebulj